Danske elever placeres ofte på skoler, hvor børn og forældre deler den samme økonomiske og uddannelsesmæssige baggrund. Det kan skabe en indkomstkløft i de danske skoler og betyder, at sammenhængskraften ikke er så stor.

Det skriver Ugebrevet A4.

Det er resultatet af en analyse foretaget af Kaas & Mulvad for Ugebrevet A4. I analysen er forældrenes indkomst blevet kortlagt for samtlige 1.862 danske privat- og folkeskoler.

Analysen viser, at danske elever, hvis de går i folkeskole, i gennemsnit kommer fra en familie med en husstandsindkomst på 653.000 kroner og 737.000 kroner, hvis de går på privatskole.

Ligger side om side

Ifølge kortet udarbejdet af Kaas & Mulvad på baggrund af tal fra Danmarks Statistik er der i nogle tilfælde ikke mere end nogle få hundrede meter mellem skoler med rige børn og skoler med fattige børn. Det tyder ifølge Ugebrevet A4 på, at forældre målrettet vælger skoler med forældre i samme indkomstgruppe som dem selv.

Professor Niels Egelund fra Aarhus Universitet, er en af landets førende skoleforskere og han mener, at der er god grund til bekymring.

- Jeg ville personligt nødigt have børn gående på en fattig skole, når der er en rigmandsskole i nærheden, fordi jeg ville have fornemmelsen af, at mine børn gik på b-skolen, siger han til Ugebrevet A4.

Det er vigtigt at møde flere samfundslag

Det er vigtigt at børn oplever flere samfundslag, når de går i skole, påpeger Niels Egelund.

- I forhold til sammenhængskraften i samfundet ville de optimale være, hvis skolerne rummede den bredde, der er i befolkningen, fordi det gør, at professorens og direktørens søn går sammen med de ufaglærtes børn, siger han til Ugebrevet A4.

Folkeskolen Hadsundvejens Skole i Randers er en af de skoler, som muligvis bliver sorteret fra af rige forældre. Det er den, fordi rige forældre har mulighed for at sende deres elever på Randers Realskole, som er en privatskole der ligger kun få hundrede meter væk.

Ifølge kortet udarbejdet af Kaas & Mulvad tjener forældrene på Hadsundvejens Skole i gennemsnit 390.903 kroner per husstand, hvorimod den gennemsnitlige indkomst forældrene på Randers Realskole er 815.190 kroner.

Skoleleder på Hadsundvejens Skole Thomas Kold, mener at hans elever får noget med i bagagen, som man muligvis ikke får med fra Randers Realskole.

- Jeg tror, at elevgruppen derovre (på Randers Realskole red.) er meget mere ensartet end vores er. Vi har jo børn fra alle mulige forskellige slags kår. Det er jo ikke sådan, at vi kun har fattige børn. Vi har børn fra alle lag og fra mange forskellige lande. Det oplever man ikke, hvis man går på Randers Realskole, fordi de er mere ensartede derovre og kommer vel hovedsageligt fra den højere middelklasse og opefter, siger han til DR Nyheder og fortsætter.

- Jeg vil påstå, at vores elever, når de kommer ud og når de bliver voksne, måske er mere demokratisk indstillede og vant til en større alsidighed end elever på en privatskole, siger han.